# Učenje pojmova i njihov jezični ostvaraj

**Kristina Šekrst**

19. svibnja 2016.

Cilj je istraživanja pronaći temeljne klasifikacije pojmova, odnosno koncepata, te takve kategorije dobiti na temelju analize karakteristika većine poznatih jezičnih skupina. Uvidom u jezičnu raznolikost moći će se pokazati koje su temeljne klase pojmova, koja su stupnjevanja u njihovoj apstrakciji ili posvojnosti vezane uz različite otuđivosti pojmova te koliko konceptualizacija ovisi o jezičnoj okolini.

U drugome koraku istraživanja teži se pronaći mehanizme učenja takvih pojmova, koji će ležati na klasičnim ili neklasičnim logikama, ovisno o jezičnim skupinama i rezultatima.

U trećemu koraku predložit će se mehanizmi usvajanja pojmova kod učenika i učitelja u različitim varijantama, kao što su usvajanje jezika ili strojno učenje, uz adekvatne formalizacije.

Cilj je rada prikazati kako učenje pojmova ovisi o jezičnoj okolini te kako bilo kakve formalizacije i automatizacije moraju uzeti u obzir kontekstualnu lingvističku pozadinu i specifičnosti govornikove okoline, koje su usko vezane uz kognitivnolingvističke i tipološke jezične osobitosti.